Keywords

Summary



Keywords

1. Pristúpenie nových členských štátov k Európskej únii – Akt o pristúpení z roku 2005 – Bulharsko – Prístup bulharských študentov na trh práce počas prechodného obdobia – Prísnejšie podmienky než sú podmienky smernice 2004/114 – Neprípustnosť

(Akt o pristúpení z roku 2005, príloha VI oddiel 1 ods. 2 prvý pododsek a oddiel 1 ods. 14; nariadenie Rady 2004/114)

2. Aproximácia právnych predpisov – Prijatie štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby – Smernica 2004/114 – Vnútroštátne právne predpisy, ktoré vyžadujú, aby sa pred vydaním pracovného povolenia vykonalo systematické preskúmanie trhu práce – Neprípustnosť

(Smernica Rady 2004/114, článok 17)

Summary

1. Príloha VI oddiel 1 ods. 14 Protokolu o podmienkach a spôsobe prijatia Bulharskej republiky a Rumunska do Európskej únie sa má vykladať v tom zmysle, že podmienky prístupu bulharských študentov na trh práce v období od 12. januára 2007 do uplynutia prechodného obdobia stanoveného v oddiele 1 ods. 2 prvom pododseku tej istej prílohy VI nemôžu byť za skutkových okolností konania vo veci samej prísnejšie než podmienky uvedené v smernici 2004/114 o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby.

Bulharskí štátni príslušníci totiž mali po uplynutí lehoty, ktorá bola členským štátom stanovená na prebratie smernice 2004/114, teda od 12. januára 2007, nárok na to, aby im bol umožnený prístup na trh práce za podmienok, ktoré neboli prísnejšie než podmienky uvedené v smernici 2004/114 pre štátnych príslušníkov tretích krajín. Pokiaľ teda musí byť umožnený prístup na trh práce členského štátu študentovi, ktorý je štátnym príslušníkom tretej krajiny, v súlade s podmienkami stanovenými smernicou 2004/114, takýto prístup musí byť umožnený bulharskému študentovi za prinajmenšom rovnako priaznivých podmienok a takýto bulharský študent musí byť okrem toho uprednostnený pred študentom, ktorý je štátnym príslušníkom tretej krajiny.

(pozri body 31, 35, 36, bod 1 výroku)

2. Vnútroštátna právna úprava, ktorá stanovuje, že treba vykonať systematické overovanie trhu práce a že vydať pracovné povolenie možno iba vtedy, ak sa o voľné pracovné miesto, ktoré by mal obsadiť cudzinec žiadajúci o vydanie povolenia, neuchádza ani vlastný štátny príslušník, ani cudzinec, ktorý je k dispozícii na pracovnom trhu a je ochotný a schopný vykonávať pracovnú činnosť, vyhradzuje bulharským štátnym príslušníkom od 12. januára 2007 až do uplynutia prechodného obdobia stanoveného v prílohe VI Protokolu o podmienkach a spôsobe prijatia Bulharskej republiky a Rumunska do Európskej únie prísnejšie zaobchádzanie, než je zaobchádzanie poskytnuté štátnym príslušníkom tretích krajín na základe smernice 2004/114 o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby.

Taká vnútroštátna právna úprava nemôže byť v súlade so smernicou 2004/114, najmä s jej článkom 17, pretože v rámci tohto prieskumu treba zohľadniť situáciu na trhu práce bez toho, aby bolo potrebné preukázať existenciu výnimočnej situácie odôvodňujúcej toto zohľadnenie.

Pokiaľ ide o ustanovenie vnútroštátnej právnej úpravy, podľa ktorého v prípade prekročenia maximálneho počtu zamestnaných cudzincov stanoveného pre jednotlivé správne oblasti dotknutého členského štátu podlieha vydanie pracovného povolenia štátnym príslušníkom tretích krajín okrem systematického prieskumu situácie a vývoja na trhu práce aj uplatneniu ďalších podmienok, tak vzhľadom na to, že smernica 2004/114 bráni takému systematickému prieskumu, o to viac vylučuje vnútroštátne opatrenia, ktoré idú nad rámec tohto prieskumu.

(pozri body 43 – 45, bod 2 výroku)